pythainlp/thaigov-v2-corpus-22032023 huggingface dataset:
วันจันทร์ที่ 29 สิงหาคม 2565
รมช.สธ. เปิดประชุมวิชาการสมาคมนักกำหนดอาหารแห่งประเทศไทย เพิ่มศักยภาพ “นักกำหนดอาหาร” บำบัดโรค-สร้างสุขภาพดี
รัฐมนตรีช่วยว่าการกระทรวงสาธารณสุข เปิดประชุมวิชาการสมาคมนักกำหนดอาหารแห่งประเทศไทยเพิ่มศักยภาพ “นักกำหนดอาหารวิชาชีพ-นักโภชนาการ-โภชนากร” ในการป้องกัน ฟื้นฟูและรักษาโรค พร้อมเผยแพร่ความรู้ด้านโภชนาการและโภชนบำบัดสู่สังคมไทย ให้ประชาชนสร้างสุขภาพดี
วันนี้ (29 สิงหาคม 2565) ที่โรงแรมแกรนด์ ริชมอนด์ สไตลิช คอนเวนชั่น จังหวัดนนทบุรี ดร.สาธิตปิตุเตชะ รัฐมนตรีช่วยว่าการกระทรวงสาธารณสุข เป็นประธานเปิดการประชุมวิชาการสมาคมนักกำหนดอาหาร แห่งประเทศไทย ประจำปี 2565 เรื่อง “เส้นทางนักกำหนดอาหารมืออาชีพ”The Pathway to becominga Professional Dietitianและบรรยายพิเศษ เรื่อง “นักกำหนดอาหารวิชาชีพ” : ผู้สร้างแรงบันดาลใจในการสร้างสุขภาพดี โดยมีผู้เข้าร่วมงานกว่า 900 คน พร้อมมอบทุนวิจัยด้านการกำหนดอาหารรวม 37 ทุน
ดร.สาธิต กล่าวว่า การกำหนดอาหาร เป็นบทบาทที่ช่วยส่งเสริมและฟื้นฟูภาวะโภชนาการ โดยนำความรู้ด้านโภชนาการมากำหนดปริมาณอาหารและสารอาหารที่เหมาะสมกับสภาวะของร่างกาย รวมทั้งถ่ายทอดความรู้ให้ผู้ป่วยสามารถเลือกรับประทานอาหารให้เหมาะสมกับสภาวะของโรค จึงมีความสำคัญทั้งในเชิงการป้องกันและการรักษาโรค รวมถึงการสร้างสุขภาพดีให้กับประชาชน ทั้งนี้ การกำหนดอาหารได้ถูกกำหนดให้เป็นสาขาการประกอบโรคศิลปะ ในปี พ.ศ. 2563 ถือเป็นสาขาที่ 8 ของการประกอบโรคศิลปะ เป็นเครื่องยืนยันถึงมาตรฐานและจรรยาบรรณของนักกำหนดอาหาร ในฐานะผู้ที่ใช้อาหารเป็นยาในการบรรเทาอาการเจ็บป่วยของโรคได้เป็นอย่างดี
ดร.สาธิต กล่าวต่อว่า นักกำหนดอาหาร นักโภชนาการ และโภชนากร เป็นวิชาชีพหนึ่งที่มีความสำคัญในการดำเนินงานด้านการส่งเสริม ป้องกันโรค โดยเฉพาะโรคไม่ติดต่อเรื้อรัง (NCDs)ที่ส่วนหนึ่งมาจากพฤติกรรมการบริโภคอาหาร รวมทั้งยังมีบทบาทสำคัญในการช่วยบำบัดรักษาผู้ป่วยที่จำเป็นต้องได้รับอาหารชนิดพิเศษที่เหมาะสมกับโรค การจัดประชุมเพื่อเพิ่มศักยภาพแก่ผู้ประกอบวิชาชีพนักกำหนดอาหาร นักโภชนาการ โภชนากร และเครือข่ายจากทั่วประเทศครั้งนี้ นอกจากจะได้นำความรู้ไปประยุกต์ใช้ในการดูแลผู้ป่วยแล้ว ยังสามารถถ่ายทอดให้กับประชาชนเพื่อสร้างสุขภาพดีให้กับตนเองได้อีกทางหนึ่ง
********************************** 29 สิงหาคม 2565
วันศุกร์ที่ 4 พฤศจิกายน 2565
รัฐบาลดันอุตสาหกรรมภาพยนตร์หนุนเศรษฐกิจ นายกรัฐมนตรีย้ำเร่งประชาสัมพันธ์ผ่านทุกช่องทางหารือ ร่วมงานเวทีนานาชาติให้ข้อมูลสิทธิประโยชน์ดึงดูด
รัฐบาลดันอุตสาหกรรมภาพยนตร์หนุนเศรษฐกิจ นายกรัฐมนตรีย้ำเร่งประชาสัมพันธ์ผ่านทุกช่องทางหารือ ร่วมงานเวทีนานาชาติให้ข้อมูลสิทธิประโยชน์ดึงดูด
วันที่ 4 พฤศจิกายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้มีนโยบายการส่งเสริมให้นำวัฒนธรรมไทยไม่ว่าจะเป็นอาหาร แหล่งท่องเที่ยว วิถีชีวิต ศิลปะการแสดง ภาพยนตร์ กีฬา มาเป็นพลังในการขับเคลื่อนเศรษฐกิจ หรือเป็น soft power หน่วยงานที่เกี่ยวข้องได้มีการขับเคลื่อนตามนโยบายให้เป็นรูปธรรมโดยต่อเนื่อง
โดยเฉพาะส่วนการดึงดูดบริษัทผู้ผลิตภาพยนตร์ หรือรายการบันเทิงของต่างชาติเข้ามาถ่ายทำในไทย เพื่อให้สถานที่ท่องเที่ยวต่างๆ ของไทยได้รับการเผยแพร่ออกไปสู่สายตาคนทั่วโลกส่งผลดีต่อการท่องเที่ยวระยะยาว ดึงทั้งเม็ดเงินเข้ามาหมุนเวียนในช่วงมีการถ่ายทำ แนวทางนี้ได้รับความสนใจอย่างมาก ซึ่งนายกรัฐมนตรีได้ย้ำในคณะกรรมการที่เกี่ยวข้องหลายคณะถึงการให้ความสำคัญกับเรื่องนี้ ให้หน่วยงานเกี่ยวข้องเร่งการประชาสัมพันธ์ทุกช่องทาง ทั้งรูปแบบการเจรจาหารือ เข้าร่วมงานเทศกาลต่างๆ เวทีในประเทศและนานาชาติ เพื่อให้ข้อมูลแก่ผู้ผลิตผลิตภาพยนตร์ทั่วโลกทราบถึงมาตรการส่งเสริมของประเทศไทยให้มากที่สุด
น.ส.ไตรศุลี กล่าวว่า ระหว่างวันที่ 1-6 พ.ย. 65 กระทรวงพาณิชย์และกระทรวงการท่องเที่ยวและกีฬา ได้นำคณะเจ้าหน้าที่หน่วยงานที่เกี่ยวข้อง และภาคเอกชนไทยเข้าร่วมงาน อเมริกันฟิล์ม (American Film Market 2022 (AFM 2022) ที่นครลอสแอนเจลิส สหรัฐอเมริกา ซึ่งภายในงานนี้กรมส่งเสริมการค้าระหว่างประเทศ กระทรวงพาณิชย์ ได้จัดงาน Thai Night ขึ้นในวันที่ 2 พ.ย. 65 โดยได้รับพระกรุณาธิคุณจาก ทูลกระหม่อมหญิงอุบลรัตนราชกัญญาสิริวัฒนาพรรณวดี เสด็จทรงเป็นประธาน ซึ่งภายในงานซึ่งได้เชิญนักธุรกิจภาพยนตร์จากทั่วโลกมาซึมซับถึงเสน่ห์และศักยภาพของประเทศไทยในฐานะจุดหมายปลายทางในการถ่ายทำและผลิตภาพยนตร์
รวมถึงให้ข้อมูลถึงสิทธิประโยชน์ต่างๆ ที่รัฐบาลให้แก่ผู้ผลิตภาพยนตร์ที่เข้ามาถ่ายทำในประเทศไทย อาทิ สิทธิประโยชน์ทางภาษีแก่ผู้สร้างภาพยนตร์ที่เข้ามาลงทุนในประเทศไทยตั้งแต่ 50 ล้านบาทขึ้นไป ในรูปแบบการคืนเงิน (Cash Rebate) ร้อยละ 15-20 ซึ่งดำเนินการมาตั้งแต่ปี 2560 และมาตรการล่าสุดที่ ครม. อนุมัติเมื่อวันที่ 18 ต.ค. 65 คือการยกเว้นภาษีเงินได้แก่นักแสดงต่างชาติที่เข้ามาแสดงภาพยนตร์ต่างประเทศที่ได้รับอนุญาตให้ถ่ายทำในประเทศไทย เป็นเวลา 5 ปี ซึ่งมาตรการนี้อยู่ระหว่างดำเนินการตามขั้นตอนทางกฎหมายเพื่อประกาศและมีผลบังคับ
น.ส.ไตรศุลี กล่าวว่า ภายในงานภาคเอกชนจากไทยและสหรัฐฯ ได้มีความตกลงจะร่วมกันสร้างภาพยนตร์เรื่อง "อินทรีแดง 2024" โดยเป็นการร่วมทุน 200 ล้านบาท ระหว่างบริษัท Epic Pictures Group ของสหรัฐ กับบริษัทฮอลลีวู้ด (ไทยแลนด์) ของไทย ขณะที่กรมการท่องเที่ยว กระทรวงการท่องเที่ยวและกีฬา ได้พบปะหารือกับผู้ประกอบการจากบริษัท Amazon เพื่อให้ข้อมูลผู้ประกอบการและเชิญชวนเข้ามาถ่ายทำภาพยนตร์ ซีรีย์ เกมโชว์ ในประเทศไทย ด้วย
วันเสาร์ที่ 22 ตุลาคม 2565
อนุชา ชื่นชม 60 ทีมผ่านเข้าสู่รอบ Plate to Planet ในเวทีแข่งขันทำอาหาร Future Food for Sustainability ชูคอนเซ็ปอาหารไทย
อนุชา ชื่นชม 60 ทีมผ่านเข้าสู่รอบ Plate to Planet ในเวทีแข่งขันทำอาหาร Future Food for Sustainability ชูคอนเซ็ปอาหารไทย "ดีต่อใจ ดีต่อสุขภาพ ดีต่อสิ่งแวดล้อม"
วันนี้ 22 ตุลาคม 2565 นายอนุชา นาคาศัย รัฐมนตรีประจำสำนักนายกรัฐมนตรี ชื่นชมผู้เข้าประกวดเวทีการแข่งขันทำอาหาร ในโครงการ Future Food for Sustainability ที่มีความมุ่งมั่น ตั้งใจ มีความคิดสร้างสรรค์นำเสนออาหารได้อย่างน่าประทับใจ ทั้งรสชาติ และการจัดจานได้อย่างสวยงามบ่งบอกถึงความเป็นไทย แต่รสชาติระดับนานาชาติ
รัฐมนตรีประจำสำนักนายกรัฐมนตรีกล่าวว่าปัจจุบันการแข่งขันดำเนินมาถึงรอบแข่งขันทำอาหาร หรือ Plate to Planet ซึ่งจัดระหว่างวันที่ 22-23 ตุลาคม 2565 ณ วิทยาลัยดุสิตธานี โดยจะเฟ้นหาทีมที่มีศักยภาพ สามารถต่อยอดการทำอาหารเพื่อพัฒนาเชิงธุรกิจได้ จำนวน 21 ทีม จาก 60 ทีม เพื่อเข้าสู่รอบของการแข่งขันขายทดสอบตลาด โดยการตัดสินของคณะกรรมการผู้ทรงคุณวุฒิ อาทิ เชฟชุมพล แจ้งไพร เชฟมิชลินและทูตอาหารเพื่อความยั่งยืนคนแรกของโลกจาก Feed Up @UN คุณวิศิษฐ์ ลิ้มลือชา ประธานคณะกรรมการธุรกิจอาหารแปรรูปและอาหารแห่งอนาคต ดร.ศิริกุล เลากัยกุล  Country Director, SB Thailand คุณสันติ อาภากาศ  CEO & Co-Founder TASTEBUD LAB คุณศิระ ศรีสุกใส  ผู้จัดการฝ่ายบริหารธุรกิจไลฟ์สไตล์ บริษัท ปตท. นํ้ามันและการค้าปลีก จำกัด (มหาชน) คุณปริญญา กิตติการุญจิต  ผู้ช่วยกรรมการผู้จัดการใหญ่ สายงานธุรกิจค้าปลีก บริษัท บางจาก คอร์ปอเรชั่น จำกัด (มหาชน) อาจารย์วรัญญา เตชะสุขถาวร  นักกำหนดอาหารวิชาชีพ/อาจารย์ประจำภาควิชาโภชนาการและ การกำหนดอาหาร คณะสหเวชศาสตร์ จุฬาฯ คุณวิพิทธิจักษ์ พิทยานนท์ Food Stylist ชื่อดัง และ คุณทัศนีย์ ผลชานิโก รองอธิบดีกรมประชาสัมพันธ์
"ประเทศไทยได้รับชื่อเสียงระดับนานาชาติว่าเป็น “ครัวของโลก” และอาหารไทยก็จัดเป็น Soft Power สำคัญของประเทศ ประชากรในประเทศกว่า 38.9 ล้านคน อยู่ในกลุ่มสินค้าอาหารและเกษตร เราเป็นประเทศที่มีการส่งออกอาหารอันดับ 12 ของโลก และเพิ่งได้รับการยกย่องจาก UN ว่าเป็น “Role Model” ต้นแบบการบริหารจัดการเรื่องสาธารณสุขและการเกษตร ที่ให้ความสำคัญกับความยั่งยืนและเศรษฐกิจหมุนเวียน ซึ่งโครงการ Future Food for Sustainability กิจกรรมแข่งขันเมนูอาหารแห่งอนาคตนี้ จัดขึ้นภายใต้เเนวคิดBCGเพื่อให้คนรุ่นใหม่ได้แสดงSoft Powerด้านอาหารไทย ที่นำมาพัฒนาต่อยอดด้วยนวัตกรรมหรือภูมิปัญญา ที่สอดคล้องกับแนวโน้มความต้องการในอนาคตทั้งในมิติ สังคม เศรษฐกิจ และ สิ่งแวดล้อม เพื่อประกาศให้ทั่วโลกเห็นถึงความสามารถในการเป็น “ครัวแห่งอนาคตของโลก” ซึ่งอาหารที่ทำออกมาต้อง "ดีต่อใจ ดีต่อสุขภาพ ดีต่อสิ่งแวดล้อม"รัฐมนตรีประจำสำนักนายกรัฐมนตรีกล่าว
วันพุธที่ 12 ตุลาคม 2565
ดัชนีราคาค่าก่อสร้างบ้านมาตรฐาน ไตรมาส 3 ปี 2565 ปรับเพิ่มขึ้นต่อเนื่องต้นทุนที่เพิ่มถูกถ่ายโอนสู่ราคาของที่อยู่อาศัย
รายงานดัชนีราคาค่าก่อสร้างบ้านมาตรฐาน ไตรมาส 3 ปี 2565 พบว่าราคาเพิ่มขึ้นต่อเนื่อง โดยมีค่าดัชนีเท่ากับ 132.2 ปรับตัวเพิ่มขึ้น 6.2% เมื่อเทียบกับช่วงเวลาเดียวกันของปีก่อน (YoY) และเพิ่มขึ้น 0.8% เมื่อเทียบกับไตรมาส 2 ปี 2565 (QoQ)
ศูนย์ข้อมูลอสังหาริมทรัพย์ ธนาคารอาคารสงเคราะห์ รายงานดัชนีราคาค่าก่อสร้างบ้านมาตรฐาน ไตรมาส 3 ปี 2565 พบว่าราคาเพิ่มขึ้นต่อเนื่อง โดยมีค่าดัชนีเท่ากับ 132.2 ปรับตัวเพิ่มขึ้น 6.2% เมื่อเทียบกับช่วงเวลาเดียวกันของปีก่อน (YoY) และเพิ่มขึ้น 0.8% เมื่อเทียบกับไตรมาส 2 ปี 2565 (QoQ) โดยปัจจัยที่ส่งผลให้ดัชนีราคาเพิ่มขึ้นเมื่อเทียบกับช่วงเดียวกันของปีก่อน (YoY) มาจากค่าตอบแทนในหมวดงานออกแบบก่อสร้างและงานระบบที่เพิ่มขึ้นทุกรายการ โดยเพิ่มขึ้นมากที่สุดในหมวดงานวิศวกรรมโครงสร้างร้อยละ 8.0 เมื่อเทียบกับช่วงเวลาเดียวกันของปีก่อน
ดร.วิชัย วิรัตกพันธ์ รักษาการผู้อำนวยการศูนย์ข้อมูลอสังหาริมทรัพย์ ธนาคารอาคารสงเคราะห์ เปิดเผยว่า ภาพรวมของราคาค่าก่อสร้างบ้านในปี 2565 ยังคงมีการขึ้นต่อเนื่องตั้งแต่ไตรมาส 1 ถึงไตรมาส 3 โดยดัชนีราคาค่าก่อสร้างบ้านมาตรฐาน ไตรมาส 3 ปี 2565 ปรับตัวขึ้นมาอยู่ที่ 132.2 จุด สูงกว่าช่วงเดียวกันของปีก่อน (YoY) 6.2% เป็นอัตราการเปลี่ยนแปลงที่เพิ่มขึ้นสูงสุดในรอบ 19 ไตรมาส ซึ่งเป็นผลมาจากการเพิ่มขึ้นของราคาน้ำมันซึ่งเป็นทั้งต้นทุนการผลิตและต้นทุนในการขนส่ง แต่มีแนวโน้มที่ราคาค่าก่อสร้างบ้านจะปรับขึ้นแบบชะลอตัวลงแล้ว เนื่องจากพบว่าอัตราการเปลี่ยนแปลงเมื่อเทียบกับไตรมาสก่อนหน้า (QoQ) ลดลงมาอย่างต่อเนื่อง มาอยู่ที่ 0.8% ในไตรมาส 3 จาก ร้อยละ 3.9% และ 1.1% ในไตรมาส 1 และ 2 ที่ผ่านมา (รายละเอียดดูแผนภูมิที่ 1 - 2)
หากวิเคราะห์ถึงองค์ประกอบที่สำคัญของการปรับเพิ่มของดัชนีราคาค่าก่อสร้างบ้านมาตรฐานในไตรมาส 3 ปี 2565 พบว่า มีการปรับราคาค่าก่อสร้างในเกือบทุกหมวดเมื่อเทียบกับปีก่อน (YoY) โดยในหมวดงานออกแบบก่อสร้างและงานระบบ มีการปรับเพิ่มในงานวิศวกรรมโครงสร้างจากปีก่อนสูงถึง 8.0% ส่วนหมวดวัสดุก่อสร้างมีการปรับเพิ่มจากปีก่อนมากสุดในหมวดย่อยสุขภัณฑ์ 13.2% เหล็กและผลิตภัณฑ์เหล็ก 11.5% และไม้และผลิตภัณฑ์ไม้ 9.5% นอกจากนี้ ยังมีการปรับขึ้นค่าก่อสร้างบ้านในหมวดแรงงานจากปีก่อนอีก 5.6% ทั้งนี้พบว่า มีเฉพาะราคาของกระเบื้องที่มีการลดลงจากช่วงเวลาเดียวกันของปีก่อนเล็กน้อยที่ 3.2%(รายละเอียดดูตารางที่ 1 - 2)
จากการวิเคราะห์ถึงองค์ประกอบที่ทำให้ราคาค่าก่อสร้างบ้านมาตรฐานเพิ่มขึ้น ยังคงมีปัจจัยสำคัญจากการที่ราคาวัสดุก่อสร้างส่วนใหญ่ยังคงปรับตัวเพิ่มขึ้น แต่ก็มีทิศทางคงที่หรือปรับลดลงเล็กน้อย เมื่อเทียบกับไตรมาสก่อนหน้า (QoQ) อย่างไรก็ตาม ในไตรมาส 4 ปี 2565 ยังคงมีความเสี่ยงจากราคาน้ำมันที่อาจปรับตัวสูงขึ้นจากสงคราม และอัตราดอกเบี้ยขาขึ้น ที่จะส่งผลต่อต้นทุนการดำเนินการของผู้ผลิตและผู้รับเหมาก่อสร้าง
วันศุกร์ที่ 7 ตุลาคม 2565
พม. ดึงผู้บริหารระดับสูงระดมความคิดขับเคลื่อนนโยบายสู่การปฏิบัติ มุ่งบรรลุเป้าหมายยุทธศาสตร์ชาติ 20 ปี
พม. ดึงผู้บริหารระดับสูงระดมความคิดขับเคลื่อนนโยบายสู่การปฏิบัติ มุ่งบรรลุเป้าหมายยุทธศาสตร์ชาติ 20 ปี
เมื่อวันที่ 6 ต.ค. 65เวลา 10.00 น. ที่ห้องประชุมประชาบดี ชั้น 19 กระทรวง พม. สะพานขาว ถนนกรุงเกษม กรุงเทพฯ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานเปิดการประชุมเชิงปฏิบัติการผู้บริหารระดับสูง กระทรวงการพัฒนาสังคมและความมั่นคงของมนุษย์ : Beyond Missions Strategy ซึ่งจัดขึ้นระหว่างวันที่ 6 – 8 ตุลาคม 2565 โดยมีนายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมด้วยผู้บริหารระดับสูงและเจ้าหน้าที่ผู้รับผิดชอบงานด้านยุทธศาสตร์ของกระทรวง พม. เข้าร่วม โดยได้รับเกียรติจากผู้ช่วยศาสตราจารย์ ดร.วลัยพร รัตนเศรษฐ คณบดีคณะรัฐประศาสนศาสตร์ มหาวิทยาลัยธุรกิจบัณฑิตย์ เป็นวิทยากรบรรยาย เรื่อง Beyond Missions Strategy พร้อมนำการประชุมแบ่งกลุ่มตามกิจกรรมต่างๆ ทั้งนี้ มีวัตถุประสงค์เพื่อให้เกิดการสร้างสรรค์แนวคิดหรือนวัตกรรมทางนโยบายอย่างมีส่วนร่วมจากระดับผู้บริหารสูงและผู้ปฏิบัติงานของกระทรวง พม. อันเป็นการรวมพลังปัญญาในการขับเคลื่อนนโยบายจากวิสัยทัศน์สู่การปฏิบัติ (From Vision to Action) ให้มีความสมบูรณ์ชัดเจนและถ่ายทอดแผนยุทธศาสตร์ไปสู่หน่วยงานทุกระดับได้อย่างต่อเนื่องเป็นรูปธรรม นำไปสู่การบรรลุเป้าหมายยุทธศาสตร์ชาติ 20 ปี (พ.ศ. 2561 – 2580) ซึ่งกระทรวง พม. ได้รับมอบหมายให้เป็นหน่วยงานเจ้าภาพขับเคลื่อนแผนแม่บทภายใต้ยุทธศาสตร์ชาติ 3 ประเด็นหลัก ได้แก่ ประเด็นศักยภาพคนตลอดช่วงชีวิต ประเด็นพลังทางสังคม และประเด็นความเสมอภาคและหลักประกันทางสังคม
วันพฤหัสบดีที่ 8 กันยายน 2565
ครม. อนุมัติงบกลาง 297 ลบ. จ่ายค่าจัดการศพผู้สูงอายุ 3,000 บ./ราย กว่า 9.3 หมื่นคน
.....
ที่ประชุม ครม. (6 ก.ย. 65) อนุมัติงบกลางปี 65 วงเงิน 279.38 ล้านบาท เพื่อเป็นเงินสนับสนุนค่าจัดการศพผู้สูงอายุตามประเพณีรายละ 3,000 บ. เพิ่มเติมในช่วงเดือน ต.ค. 64 - พ.ค. 65 จำนวน 93,127 ราย ซึ่งคุณสมบัติผู้สูงอายุที่จะได้รับเงินค่าจัดการศพฯ มีดังนี้
.
1.อายุเกิน 60 ปีบริบูรณ์ขึ้นไป สัญชาติไทย
2.เป็นผู้มีบัตรสวัสดิการแห่งรัฐ หรือมีคุณสมบัติตามเกณฑ์บัตรสวัสดิการแห่งรัฐ โดยจะต้องมีหนังสือรับรองตามที่กรมกิจการผู้สูงอายุกำหนด
3.อยู่ในศูนย์พัฒนาการจัดสวัสดิการสังคมผู้สูงอายุ สถานสงเคราะห์ ดูแล คุ้มครอง หรือสถานใด ๆ ของรัฐ - อปท. ที่ดำเนินการจัดการศพตามประเพณี
.
ผู้ยื่นคำขอ (ครอบครัว ญาติผู้รับผิดชอบจัดการศพ) จะต้องยื่นคำขอในท้องที่ตามทะเบียนบ้านของผู้สูงอายุ (สำนักงานเขต/ พม. จังหวัด/ ที่ว่าการอำเภอ/ เทศบาล/ อบต.) ภายใน 6 เดือน นับตั้งแต่วันที่ออกใบมรณบัตร พร้อมเอกสารสำคัญ เช่น ใบมรณบัตร บัตรสวัสดิการแห่งรัฐของผู้สูงอายุหรือหนังสือรับรอง บัตรประชาชน สมุดบัญชีหรือเลขที่บัญชีธนาคารของผู้ยื่นคำขอ แบบคำขอรับเงินสงเคราะห์และรับรองผู้รับผิดชอบในการจัดการศพผู้สูงอายุตามประเพณี (ศผส.01) หรือ (ศผส.02) แล้วแต่กรณี ฯลฯ
#ไทยคู่ฟ้า#ร่วมต้านโควิด19
-------------------
วันอังคารที่ 20 กันยายน 2565
รองปลัดเกษตรฯ เปิดห้องรับกลุ่มสมัชชาเกษตรกรภาคอีสาน และกลุ่มสมาพันธ์เกษตรกรอีสาน
มั่นใจกระทรวงเกษตรฯ ทำงานแก้ไขปัญหาความเดือดร้อนอย่างเต็มที่
นายประยูร อินสกุล รองปลัดกระทรวงเกษตรและสหกรณ์ เป็นประธานการประชุมหารือร่วมกับ ผู้บริหารกระทรวงเกษตรฯ ตัวแทนจากกลุ่มสมัชชาเกษตรกรภาคอีสาน และกลุ่มสมาพันธ์เกษตรกรอีสาน ซึ่งทั้งสองกลุ่มนำมวลชน ประมาณ 1,000 คน มาชุมนุมบริเวณเกาะกลางหน้ากระทรวงเกษตรและสหกรณ์ และบริเวณใกล้เคียง เพื่อเรียกร้องให้รัฐบาลจัดสรรที่ดินแปลงอพยพ หรือจ่ายเงินค่าชดเชยที่ดินแปลงอพยพให้กับราษฎรที่ได้รับผลกระทบจากการสร้างเขื่อนราษีไศล จังหวัดสุรินทร์ สำหรับการหารือในวันนี้ตัวแทนของกลุ่มสมัชชาเกษตรกรภาคอีสาน และกลุ่มสมาพันธ์เกษตรกรอีสาน มีข้อเรียกร้องให้กระทรวงเกษตรและสหกรณ์ จัดประชุมคณะกรรมการแก้ไขปัญหาความเดือดร้อนของมวลชน กระทรวงเกษตรและสหกรณ์ เพื่อพิจารณาผลการตรวจสอบข้อเท็จจริงของคณะทำงานระดับจังหวัดอีกครั้งหนึ่ง
นายประยูร ได้แจ้งต่อที่ประชุมและกลุ่มเกษตรกรทั้ง 2 กลุ่ม ว่า เมื่อวันที่ 11 สิงหาคม 2565 กระทรวงเกษตรฯ ได้จัดการประชุมคณะกรรมการแก้ไขปัญหาความเดือดร้อนของมวลชน กระทรวงเกษตรและสหกรณ์ไปแล้ว และที่ประชุมได้มอบหมายกรมชลประทานดำเนินการ 3 ประเด็น และแจ้งฝ่ายเลขานุการฯ พิจารณานำเสนอคณะกรรมการฯ พิจารณาต่อไป ดังนี้ 1) ให้ตรวจสอบความถูกต้องของระเบียบต่างๆ ว่าสามารถใช้หลักเกณฑ์ใดได้บ้างในการให้ความช่วยเหลือประชาชนที่ได้รับผลกระทบ 2) ขอให้ตรวจสอบโครงการฝายราษีไศลว่าเป็นโครงการขนาดเล็ก กลาง หรือใหญ่ และ 3) ขอให้จัดทำฐานข้อมูลของราษฎรที่ได้รับผลกระทบจากโครงการดังกล่าวฯ เพื่อเป็นข้อมูลประกอบการช่วยเหลือต่อไป ซึ่งกรมชลประทานได้มีหนังสือขอให้หน่วยงานชลประทานในพื้นที่จังหวัดสุรินทร์ตรวจสอบ โดยในขณะนี้ อยู่ระหว่างการตรวจสอบและจัดทำข้อมูลตามมติ ที่ประชุม และหากกรมชลประทานและจังหวัดสุริทร์ส่งข้อมูลแล้ว จะได้มีการประชุมคณะกรรมการฯ เพื่อพิจารณาต่อไป
ทั้งนี้ ผลการหารือในวันนี้ กลุ่มสมัชชาเกษตรกรภาคอีสาน และกลุ่มสมาพันธ์เกษตรกรอีสาน รับทราบและมีความพอใจ รวมถึงไม่มีข้อเรียกร้องอื่นใดที่เกี่ยวข้องกับกระทรวงเกษตรและสหกรณ์เพิ่มเติม
วันศุกร์ที่ 2 กันยายน 2565
การประชุมคณะกรรมการพัฒนาอุตสาหกรรมแห่งชาติ (กอช.) ครั้งที่ 1/2565
การประชุมคณะกรรมการพัฒนาอุตสาหกรรมแห่งชาติ (กอช.) ครั้งที่ 1/2565
วันนี้ (1 กันยายน 2565) เวลา 10.00 น. นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม พร้อมด้วย นายกอบชัย สังสิทธิสวัสดิ์ ปลัดกระทรวงอุตสาหกรรม ร่วมประชุมคณะกรรมการพัฒนาอุตสาหกรรมแห่งชาติ (กอช.) ครั้งที่ 1/2565  โดยมี นายวิษณุ เครืองาม รองนายกรัฐมนตรี เป็นประธาน และ นายสุรพล ชามาตย์ นายภานุวัฒน์ ตริยางกูรศรี รองปลัดกระทรวงอุตสาหกรรม นายณัฐพล รังสิตพล อธิบดีกรมส่งเสริมอุตสาหกรรม นายวันชัย พนมชัย อธิบดีกรมโรงงานอุตสาหกรรม นายเอกภัทร วังสุวรรณ เลขาธิการคณะกรรมการอ้อยและน้ำตาลทราย นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม  คณะกรรมการฯ และกรรมการผู้ทรงคุณวุฒิจากภาคส่วนต่างๆ เข้าร่วมประชุม ณ ห้อง อก.1 ชั้น 2 อาคารสำนักงานปลัดกระทรวงอุตสาหกรรม และประชุมผ่านสื่ออิเล็กทรอนิกส์ (VDO Conference)
.
ที่ประชุมได้รับทราบระเบียบสำนักนายกรัฐมนตรีว่าด้วยการพัฒนาอุตสาหกรรมแห่งชาติ (ฉบับที่ 4) พ.ศ.2563 การขับเคลื่อน BCG Model ของกระทรวงอุตสาหกรรม ความก้าวหน้าการขับเคลื่อนการพัฒนาอุตสาหกรรมศักยภาพผลการดำเนินงานของคณะกรรมการนโยบายยานยนต์ไฟฟ้าแห่งชาติ การดำเนินการตามมาตรการพัฒนาอุตสาหกรรมหุ่นยนต์และระบบอัตโนมัติ การดำเนินการมาตรการพัฒนาอุตสาหกรรมชีวภาพของไทย    ปี พ.ศ.2561-2570 การดำเนินการตามแผนปฏิบัติการด้านการพัฒนาอุตสาหกรรมแปรรูปอาหาร ระยะที่ 1 พ.ศ.2562-2570
นอกจากนี้ที่ประชุมได้เห็นชอบ ร่างแผนปฏิบัติการด้านการพัฒนาอุตสาหกรรมอิเล็กทรอนิกส์อัจฉริยะ (Smart Electronics) ระยะที่ 1 (พ.ศ.2565-2570) ร่างแผนปฏิบัติการด้านการพัฒนาอุตสาหกรรมพืชกัญชงสู่เชิงพาณิชย์ (พ.ศ.2566–2570) การส่งเสริมและแก้ไขปัญหาอุปสรรคเพื่อพัฒนาภาคอุตสาหกรรมอย่างยั่งยืน และกลไกขับเคลื่อนการดำเนินงานของคณะกรรมการพัฒนาอุตสาหกรรมแห่งชาติ
วันจันทร์ที่ 19 กันยายน 2565
พลเอก ประวิตรฯ ปลื้ม ชาวสุไหงโก-ลก แห่ต้อนรับ มอบกุหลาบ ขอถ่ายรูป-บอกรักลุงป้อม อวยพรให้เป็นนายกรัฐมนตรี ขณะเจ้าตัวบอกรักชาวสุไหงโก-ลก
พลเอก ประวิตรฯ ปลื้ม ชาวสุไหงโก-ลก แห่ต้อนรับ มอบกุหลาบ ขอถ่ายรูป-บอกรักลุงป้อม อวยพรให้เป็นนายกรัฐมนตรี ขณะเจ้าตัวบอกรักชาวสุไหงโก-ลก
นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า วันนี้ (19 กันยายน 2565) เวลา 16.30 น. ณ ด่านพรมแดนสุไหงโก-ลก อ.สุไหงโก-ลก จ.นราธิวาส พลเอก ประวิตร วงษ์สุวรรณ รองนายกรัฐมนตรี พบปะกับประชาชนชาวนราธิวาสกว่า 3,000 คน จาก 10 อำเภอ ที่มาให้การต้อนรับ พร้อมชูป้ายรูปสัญลักษณ์มินิฮาร์ท ระบุข้อความ “ท่านประวิตร วงษ์สุวรรณ” และตะโกน “เรารักลุงป้อม” ขณะที่บางคนได้นำดอกกุหลาบมามอบให้กำลังใจ ขอถ่ายรูป พร้อมบอกรักลุงป้อมขอให้ลุงป้อมได้เป็นนายกรัฐมนตรี ขณะเดียวกันได้มีหญิงสูงวัยเข้าสวมกอด พลเอก ประวิตรฯ ด้วยความดีใจ และบอกด้วยว่า ขอให้ พลเอก ประวิตรฯ มีแต่รอยยิ้ม
โดย พลเอก ประวิตรฯ กล่าวกับประชาชนว่า รักทุกคนนะครับ ตนในฐานะประธาน กพต. พร้อมด้วยรัฐมนตรีหลายคน และรัฐบาลยินดีมาร่วมทำประโยชน์เพื่อประชาชน ซึ่งวันนี้โครงการของรัฐบาลมีความก้าวหน้าชัดเจนเป็นอย่างยิ่ง ในเรื่องของการพัฒนาเศรษฐกิจ มีผลงานพัฒนาที่ก้าวหน้าชัดเจน เช่น การพัฒนาเศรษฐกิจ ได้แก่ ส่งเสริมการเลี้ยงวัว การแก้ไขการว่างงานช่วงโควิด-19 การปลูกพืช อาหารสัตว์ และการบริหารจัดการไฟฟ้ายั่งยืน การพัฒนาสังคมที่สำคัญ ได้แก่ สนับสนุนอาหาร ให้โรงเรียนตาดีกา และโรงเรียนพระพุทธศาสนา แก้ไขภาวะโภชนาการต่ำในเด็ก เและแก้ไขปัญหาครัวเรือนยากจนอย่างยั่งยืน การส่งเสริมอัตลักษณ์พื้นที่ ได้แก่ จัดตั้งสถาบันภาษานานาชาติ 6 ภาษา และปฏิทินประเพณี 12 เดือน การพัฒนาทรัพยากรมนุษย์ ได้แก่ ห้องเรียนวิทยาศาสตร์ และโรงเรียนเทคโนโลยีและนวัตกรรม จังหวัดชายแดนภาคใต้
การพัฒนาแหล่งท่องเที่ยว ได้แก่ Sky Walk อัยเยอร์เวง น้ำพุร้อนนากอ อุโมงค์ปิยะมิตร แห่งที่ 2 และการแข่งขัน เบตง เทรล เป็นต้น การแก้ไขความเดือดร้อนของประชาชน ได้แก่ การบริหารจัดการน้ำ การบริหารจัดการด่านชายแดน และแก้ไขปัญหาที่ดินทำกิน นำระบบเทคโนโลยีมาบริหารพื้นที่ ได้แก่ กล้องตรวจจับอัจฉริยะ เสาไฟฟ้า รองรับการคมนาคมอัจฉริยะ และติดตั้งระบบ WI-FI พื้นที่เศรษฐกิจ การพัฒนาตามความจำเป็นของพื้นที่ ได้แก่ การปรับปรุงแหล่งเรียนรู้ มัสยิด 300 ปี พัฒนาทักษะงานบริการ รองรับงานในซาอุดีอาระเบีย ส่งเสริมผู้นำศาสนา การยกระดับสนามบินจังหวัดนราธิวาส
พลเอก ประวิตรฯ มอบหมายให้ส่วนราชการดำเนินการ เพื่อนำเข้าสู่การพิจารณา กพต. เร่งด่วน ได้แก่ การพัฒนาหมู่บ้านและชุมชน โดยกำนัน ผู้ใหญ่บ้าน ผู้นำชุมชน เป็นแกนนำ การส่งเสริมภาคประชาสังคม และประชาชน การจัดตั้งสถาบันพัฒนาผู้นำศาสนา การก่อสร้างสะพานข้ามแม่น้ำโก-ลก แห่งที่ 2 และสะพานข้ามแม่น้ำโก-ลก อำเภอตากใบ การแก้ไขปัญหาแรงงานต้มยำกุ้ง ในประเทศมาเลเซีย การจัดตั้งอุทยานเฉลิมพระเกียรติพระบาทสมเด็จพระเจ้าอยู่หัว เนื่องในโอกาสทรงเจริญพระชนมพรรษาครบ 72 พรรษา ในปี 2568
พลเอก ประวิตรฯ ย้ำ ทุกเรื่องเป็นความห่วงใย และปรารถนาดีของรัฐบาล และถือเป็นเรื่องสำคัญที่ กพต. ดำเนินการเพื่อประชาชนทุกภาคส่วน ขอขอบคุณทุกคนที่มาร่วมกันต้อนรับอย่างอบอุ่น และขอให้ช่วยกันบอกต่อพี่น้องประชาชนให้ได้รับข้อมูลข่าวสารที่เป็นประโยชน์
วันศุกร์ที่ 30 กันยายน 2565
วธ. รุดตรวจสอบเร่งบูรณะเจดีย์วัดศรีสุพรรณ
วธ. รุดตรวจสอบเร่งบูรณะเจดีย์วัดศรีสุพรรณ
วธ. รุดตรวจสอบเร่งบูรณะเจดีย์วัดศรีสุพรรณ
จากกรณีที่ เจดีย์วัดศรีสุพรรณ จังหวัดเชียงใหม่ได้พังทลายลงมา เมื่อช่วงเย็นในวันที่ 29 กันยายน 2565 ที่ผ่านมา เกิดความเสียหายของเจดีย์ก่อครอบเจดีย์สมัยล้านนา โดยกรมศิลปากรได้ประสานหน่วยงานที่เกี่ยวข้องกันพื้นที่ โดยจะเข้าไปตรวจสอบโบราณวัตถุ ศิลปวัตถุ และปิดกั้นพื้นที่เพื่อความปลอดภัย
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า ตนได้สั่งการให้กรมศิลปากรได้เร่งไปตรวจสอบการพังทลายของเจดีย์วัดศรีสุพรรณ ทั้งนี้ได้รับรายงานจากกรมศิลปากรว่า การตรวจสอบเบื้องต้นพบความเสียหายของเจดีย์องค์นอก ซึ่งเป็นสิ่งก่อสร้างใหม่ สร้างครอบทับเจดีย์องค์เก่าซึ่งเป็นเจดีย์ แบบล้านนา ซึ่งมีสถานะเป็นโบราณสถานที่ยังไม่ได้รับการขึ้นทะเบียน ผลของความเสียหายครั้งนี้ กระทบถึงเจดีย์ภายในที่เป็นโบราณสถานด้วย อีกทั้งยังทำให้พบโบราณสถานวัตถุ อาทิ พระธาตุสมมติพระพุทธรูป ที่บรรจุอยู่ในองค์เจดีย์ และยังเผยให้เห็นถึงสิ่งก่อสร้าง​ว่ามีโครงสร้าง​มากกว่า​ 1 สมัยอย่างชัดเจน​ โดยแกนกลางชั้นในสุดเป็นอิฐ​ขนาดที่นิยมสร้างศาสนสถาน​สมัยล้านนา​ สอด้วยดิน​ ส่วนชั้นที่ก่อเสริมด้านนอกภายหลัง​ อิฐจะมีขนาดค่อนข้าง​เล็ก​ลงและสอด้วยปูน​ สอดคล้องกับความทรงจำของคนในพื้นที่​ ที่ระบุว่าเดิมมีเจดีย์​องค์​เก่าตั้งอยู่​ ต่อมามีการบูรณะก่อเสริมมาเรื่อยๆ​ การบูรณะครั้งสำคัญ​ คือ​ ช่วงราว​ พ.ศ.​ 2518 ซึ่งแสดงถึงวัตถุร่วมสมัยล้านนาและร่วมสมัยปัจจุบัน​อย่างเห็​นได้ชัด
ทั้งนี้ กรมศิลปากร โดยสำนักศิลปากรที่ 7 เชียงใหม่ ได้เข้าไปดำเนินการเร่งด่วน ในวันที่ 30 กันยายน 2565 เพื่อสำรวจจัดทำบัญชีทะเบียนโบราณวัตถุที่พบ และมอบให้ทางวัดเก็บรักษาเพื่อป้องกันการสูญหาย รวมถึงทำการสำรวจรูปทรงของเจดีย์องค์ในที่เป็นโบราณสถาน เพื่อหาแนวทางดำเนินการบูรณะ สำหรับเจดีย์องค์นอกจะได้หารือ และให้คำแนะนำกับทางวัดศรีสุพรรณเพื่อบูรณะให้มีรูปทรงที่เหมาะสมกับอัตลักษณ์ความเป็นล้านนาต่อไป โดยได้มอบหมายให้กรมศิลปากรได้รีบดำเนินการบูรณะอย่างเร่งด่วน ให้ถูกต้องตามหลักวิชาการ
วันพุธที่ 14 กันยายน 2565
ครม. ไฟเขียว! มาตรการช่วยเหลือ ปชช. “ก๊าซ LPG - น้ำมันดีเชล - ค่าไฟ” ถึง ธ.ค. 65
.....
ที่ประชุม ครม. (13 ก.ย. 65) เห็นชอบมาตรการเร่งด่วนด้านพลังงานเพื่อบรรเทาผลกระทบประชาชนจากสถานการณ์พลังงานถึงเดือน ธ.ค. 65 โดยเป็นการขยายมาตรการที่จะสิ้นสุดลงในเดือน ก.ย. 65 พร้อมบรรเทาผลกระทบด้านไฟฟ้าสำหรับบ้านอยู่อาศัยที่ใช้ไฟฟ้าไม่เกิน 500 หน่วย/เดือน ดังนี้
.
1.ขยายเวลามาตรการช่วยเหลือราคาก๊าซ LPG โดยให้ส่วนลดแก่ร้านค้าหาบเร่แผงลอยที่ถือบัตรสวัสดิการแห่งรัฐ 100 บ./ราย/เดือน และเพิ่มส่วนลดค่าก๊าซหุงต้มแก่ผู้ถือบัตรสวัสดิการแห่งรัฐ เป็น 100 บ./คน/3 เดือน เริ่ม ต.ค. - ธ.ค. 65
.
2.หนุนราคาขายปลีกน้ำมันดีเซลผ่านกลไกกองทุนน้ำมันเชื้อเพลิง ช่วงเดือน ต.ค. - ธ.ค. 65 เพื่อบริหารจัดการราคาขายปลีกน้ำมันดีเซลให้อยู่ในระดับที่เหมาะสม
.
3.บรรเทาผลกระทบด้านค่าไฟฟ้า โดยช่วยเหลือค่าไฟของบ้านอาศัยที่ใช้ไฟฟ้าไม่เกิน 500 หน่วย/เดือน เป็นเวลา 4 เดือน (ก.ย. - ธ.ค. 65)
- ผู้ใช้ไฟฟ้าไม่เกิน 300 หน่วย/เดือน รับส่วนลดค่า Ft จำนวน 92.04 สตางค์/หน่วย
- ผู้ใช้ไฟฟ้า 301 - 500 หน่วย/เดือน รับส่วนลดค่า Ft จำนวน 51.50 สตางค์/หน่วย
- ผู้ใช้ไฟฟ้า 351 - 400 หน่วย/เดือน รับส่วนลดค่า Ft จำนวน 30.90 สตางค์/หน่วย
- ผู้ใช้ไฟฟ้า 401 - 500 หน่วย รับส่วนลดค่า Ft จำนวน 10.30 สตางค์/หน่วย
#ไทยคู่ฟ้า#ร่วมต้านโควิด19
-------------------
วันศุกร์ที่ 9 กันยายน 2565
ก.เกษตรฯ ได้รับรางวัลหน่วยงานพัฒนาชนบท
ก.เกษตรฯ ได้รับรางวัลหน่วยงานพัฒนาชนบท เพื่อยกระดับคุณภาพชีวิตที่ดี ลดความยากจน และเพิ่มความมั่นคงทางอาหารของชาวชนบทในภูมิภาคเอเชียและแปซิฟิก
(วันที่ 9 กันยายน 2565) นางสาวนฤมล สงวนวงศ์ ผู้ช่วยปลัดกระทรวงเกษตรและสหกรณ์ เปิดเผยผลการประชุมคณะกรรมการวิชาการศูนย์พัฒนาชนบทแบบบูรณาการสำหรับเอเชียและแปซิฟิก (CIRDAP หรือ The Centre on Integrated Rural Development for Asia and the Pacific) ครั้งที่ 37 (The Thirty Seventh Meeting of CIRDAP Technical Committee (TC-37) ) ณ โรงแรมเซ็นทารา แกรนด์ เซ็นทรัลพลาซา ลาดพร้าว กรุงเทพฯ โดยมีผู้แทนระดับอธิบดีและรองอธิบดีจาก 13 ประเทศ ได้แก่ บังกลาเทศ อินเดีย ศรีลังกา ปากีสถาน เนปาล อิหร่าน เวียดนาม ฟิลิปปินส์ ลาว อินโดนีเซีย มาเลเซีย เมียนมาร์ และฟิจิ เข้าร่วมงานดังกล่าว ซึ่งในช่วงเช้าที่ผ่านมาได้มีการประชุมร่วมกันในวันแรก และเป็นการประชุมแบบ On-site ครั้งแรกในปีนี้ หลังจากการแพร่ระบาดของโรคโควิด-19 โดยการประชุมได้มีการหารือและติดตามสถานะผลการดำเนินงานตามข้อมติของการประชุม CIRDAP ที่ผ่านมา รวมถึงการให้คำแนะนำในเชิงเทคนิคเพื่อสนับสนุนกิจกรรมและโครงการตามวิสัยทัศน์ของ CIRDAP ที่มุ่งเน้นการให้การสนับสนุนด้านเทคนิคและส่งเสริมแนวปฏิบัตินวัตกรรมที่ดีด้านการพัฒนาชนบทแบบผสมผสานที่ยั่งยืนในประเทศสมาชิก เพื่อพัฒนาชีวิตความเป็นอยู่ของชาวชนบท ซึ่งประเทศไทยได้ประโยชน์จากการเป็นเจ้าภาพในการหารือและแลกเปลี่ยนประสบการณ์กับประเทศสมาชิก CIRDAP และผู้เชี่ยวชาญระหว่างประเทศ
ในโอกาสนี้ ดร.เชิดศักดิ์ วีระพัฒน์ ผู้อำนวยการใหญ่ CIRDAP ได้มอบรางวัล Aziz-UI Haq Rural Development ให้แก่กระทรวงเกษตรและสหกรณ์ โดยปลัดกระทรวงเกษตรและสหกรณ์ได้มอบหมายให้ นางสาวนฤมล สงวนวงศ์ ผู้ช่วยปลัดกระทรวงเกษตรและสหกรณ์ เป็นผู้แทนของกระทรวงเกษตรและสหกรณ์ ในรับรางวัลดังกล่าว ซึ่งรางวัลนี้มอบให้แก่บุคคลหรือหน่วยงานที่มีผลงานเป็นที่ประจักษ์ในด้านการพัฒนาชนบท เพื่อยกระดับคุณภาพชีวิตที่ดี ลดความยากจน และเพิ่มความมั่นคงทางอาหารของชาวชนบทในภูมิภาคเอเชียและแปซิฟิก และมีบทบาทในการพัฒนาองค์กร CIRDAP โดยมี ดร. สมพร หาญพงศ์พันธ์ อดีตรองผู้อำนวยการใหญ่ (พ.ศ. 2529 – 2533) และผู้อำนวยการใหญ่ CIRDAP (พ.ศ. 2535 – 2539) เข้ารับรางรางวัล ซึ่งที่ผ่านมามีบุคคลสำคัญและองค์กรที่ได้รับรางวัลนี้ ได้แก่ H.E. Sheikh Hasina นายกรัฐมนตรีบังคลาเทศ และองค์การอาหารและการเกษตรแห่งสหประชาชาติ (FAO) นอกจากนี้ CIRDAP ได้เปิดตัวรายงานการพัฒนาชนบท ปี พ.ศ. 2564 (ค.ศ. 2021) ภายใต้หัวข้อ Digital Services for the Marginalized Rural in Asia and the Pacific: Accessibility, Affordability, and Implications เพื่อมุ่งเน้นการศึกษาความสามารถในการเข้าถึงและความสามารถในการจ่ายเพื่อรับบริการดิจิทัล และรายงานระบุว่าผู้ที่มีความเปราะบางทางเศรษฐกิจที่อาศัยอยู่ในพื้นที่ชนบทที่สามารถได้รับประโยชน์จากบริการดิจิทัล ของจำนวนผู้รับบริการ ขึ้นอยู่กับความสามารถในการจ่าย และความครอบคลุมของบริการ โดยในช่วงเย็น ผู้ช่วยปลัดฯ ได้เป็นประธานงานเลี้ยงรับรองอาหารค่ำแก่คณะผู้เข้าร่วมประชุม ณ ห้องอาหาร หอวัง 2 และ 3 โรงแรมเซ็นทารา แกรนด์
วันศุกร์ที่ 21 ตุลาคม 2565
นายกฯ กล่าวเนื่องในวันสังคมสงเคราะห์แห่งชาติและวันอาสาสมัครไทย 21 ตุลาคม 2565 น้อมรำลึกในพระมหากรุณาธิคุณ ของสมเด็จพระศรีนครินทราบรมราชชนนี
นายกฯ กล่าวเนื่องในวันสังคมสงเคราะห์แห่งชาติและวันอาสาสมัครไทย 21 ตุลาคม 2565 น้อมรำลึกในพระมหากรุณาธิคุณ ของสมเด็จพระศรีนครินทราบรมราชชนนี ชื่นชมอาสาสมัครทุกคนที่ปฏิบัติภารกิจด้านการสังคมสงเคราะห์ อุทิศตนเพื่อส่วนรวม
วันนี้ (21 ตุลาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่ากระทรวงกลาโหม กล่าวเนื่องในโอกาส “วันสังคมสงเคราะห์แห่งชาติและวันอาสาสมัครไทย” ประจำปี 2565 ซึ่งตรงกับวันที่ 21 ตุลาคม ของทุกปี และเป็นวันคล้ายวันพระราชสมภพของสมเด็จพระศรีนครินทราบรมราชชนนี เพื่อเป็นขวัญและกำลังใจแก่อาสาสมัครดีเด่นและองค์การที่มีกิจกรรมทางสังคมดีเด่น ผ่านทางเว็บไซต์กระทรวงการพัฒนาสังคมและความมั่นคงของมนุษย์ เว็บไซต์กรมพัฒนาสังคมและสวัสดิการ ตลอดจนช่องทางประชาสัมพันธ์ต่าง ๆ ดังนี้
นายกรัฐมนตรีกล่าวว่า เนื่องในโอกาส “วันสังคมสงเคราะห์แห่งชาติและวันอาสาสมัครไทย” วันที่ 21 ตุลาคม 2565 ซึ่งตรงกับวันคล้ายวันพระราชสมภพของสมเด็จพระศรีนครินทราบรมราชชนนี นายกรัฐมนตรีรู้สึกยินดีและเป็นเกียรติอย่างยิ่งที่ได้ร่วมกับทุกคนและองค์การ น้อมรำลึกในพระมหากรุณาธิคุณของสมเด็จพระศรีนครินทราบรมราชชนนี ที่ทรงปฏิบัติพระราชกรณียกิจด้านการสังคมสงเคราะห์นานัปการ ทั้งการพัฒนาสังคม สวัสดิการสังคม รวมถึงการส่งเสริมงานอาสาสมัคร ที่มีบทบาทในการช่วยเหลือและพัฒนาสังคมไทยตลอดมา
รัฐบาลให้ความสำคัญกับการพัฒนาคุณภาพชีวิตของประชาชน และมุ่งขับเคลื่อนการพัฒนาตามยุทธศาสตร์ชาติ ระยะ 20 ปี ด้วยการยกระดับหลักประกันทางสังคมที่ครอบคลุมและเหมาะสมกับคนทุกช่วงวัย ส่งเสริมให้ประชาชนเข้าถึงระบบการคุ้มครองทางสังคมที่มีคุณภาพอย่างทั่วถึง สนับสนุนการมีส่วนร่วมของทุกภาคส่วนในการเป็นอาสาสมัครเพื่อบำเพ็ญประโยชน์ในทุกมิติแก่ประชาชน สังคม และประเทศชาติ ทั้งในระดับบุคคล องค์กร และชุมชน โดยไม่ทิ้งใครไว้ข้างหลัง รวมทั้งสนับสนุนและเปิดโอกาสให้ประชาชนทั่วไปได้มีส่วนร่วมในการเป็นอาสาสมัคร เพื่อร่วมช่วยเหลือ บรรเทาความเดือดร้อนให้แก่ผู้ด้อยโอกาส กลุ่มผู้เปราะบาง และผู้อยู่ในสถานการณ์ยากลำบาก
นายกรัฐมนตรีแสดงความยินดีกับทุกคนที่ได้รับรางวัลเชิดชูเกียรติและประกาศเกียรติคุณ ประจำปี 2565 ในวันนี้ พร้อมชื่นชมอาสาสมัครทุกคนที่ได้ปฏิบัติภารกิจด้านการสังคมสงเคราะห์ โดยได้อุทิศตนเพื่อส่วนรวม แสดงให้เห็นถึงความเสียสละ ความมุ่งมั่นตั้งใจที่จะพัฒนาและทำคุณประโยชน์ให้แก่สังคม และขอบคุณทุกภาคส่วนที่ร่วมมือสร้างความเข้มแข็งในการเสริมสร้างศักยภาพให้แก่อาสาสมัคร ให้มีองค์ความรู้ สามารถปฏิบัติงานด้านการจัดสวัสดิการสังคมอย่างมีประสิทธิภาพยิ่งขึ้น รวมถึงการสร้างเครือข่ายอาสาสมัครในระดับพื้นที่จะเป็นพื้นฐานและพลังสำคัญในการพัฒนาสังคม ให้ประชาชนเข้าถึงสวัสดิการทางสังคมได้อย่างสะดวก เพื่อนำไปสู่สังคมที่ยั่งยืนต่อไป
ทั้งนี้ กระทรวงการพัฒนาสังคมและความมั่นคงของมนุษย์ กำหนดจัดงานวันสังคมสงเคราะห์แห่งชาติและวันอาสาสมัครไทย ประจำปี 2565 วันที่ 21 ตุลาคม 2565 ณ โรงแรมเซ็นทราบาย เซ็นทารา ศูนย์ราชการ และคอนเวนชันเซ็นเตอร์ แจ้งวัฒนะ กรุงเทพมหานคร
............................
วันพฤหัสบดีที่ 27 ตุลาคม 2565
กรมเจ้าท่า กระทรวงคมนาคม พร้อมเคียงข้างประชาชนเร่งช่วยเหลือประชาชนผู้ประสบอุทกภัย อย่างต่อเนื่องเป็นวันที่ 30
...
ตามที่รัฐบาลมีความเป็นห่วงประชาชนที่ได้รับผลกระทบจากอุทกภัยจากพายุโนรู ทำให้เกิดอุทกภัยในพื้นที่ภาคเหนือ ภาคกลาง ภาคตะวันออกเฉียงเหนือและภาคใต้ กระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วย ว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่า ดำเนินการช่วยเหลือประชาชนผู้ประสบอุทกภัยเป็นการเร่งด่วน โดยรักษาการอธิบดีกรมเจ้าท่า (นายสรพงศ์ ไพฑูรย์พงษ์) ได้สั่งการให้ทุกหน่วยงานของกรมเจ้าท่า ที่อยู่ในพื้นที่ประสบอุทกภัย ดำเนินการ เร่งช่วยเหลือผู้ประสบอุทกภัย โดยในวันที่ 26 ตุลาคม 2565 กรมเจ้าท่าบูรณาการร่วมกับจังหวัดและหน่วยงานที่เกี่ยวข้อง ช่วยเหลือผู้ประสบอุทกภัยอย่างต่อเนื่องเป็นวันที่ 30 โดยตั้งศูนย์อำนวยการ 10 จุด เจ้าหน้าที่ 50 นาย เรือ 11 ลำ รถ 14 คัน ถุงยังชีพ 272 ถุง น้ำดื่ม 1,200 ขวด ดังนี้
สำนักงานเจ้าท่าภูมิภาคที่ 2 แจกจ่ายถุงยังชีพ และน้ำดื่ม บริเวณวัดทำเลไทย พื้นที่ หมู่ 1 ต.ขนอนหลวง อ.บางปะอิน จ.พระนครศรีอยุธยา
สำนักงานเจ้าท่าภูมิภาคที่ 7 จัดส่งน้ำดื่ม ถุงยังชีพ ข้าวกล่อง และรับ-ส่งประชาชน
- สาขาอุบลราชธานี ร่วมกับ สำนักงานพัฒนาและบำรุงรักษาทางน้ำที่ 8 ช่วยเหลือประชาชนพื้นที่ เทศบาลวารินชำราบ อ.วารินชำราบ จ.อุบลราชธานี, วงเวียนน้ำพุ เทศบาลอุบลราชธานี อ.เมือง จ.อุบลราชธานี, ต.กุดเมืองฮาม อ.ยางชุมน้อย จ.ศรีสะเกษ
- สาขาขอนแก่น ร่วมกับ สาขานครพนม สาขาหนองคาย สำนักงานพัฒนาและบำรุงรักษาทางน้ำที่ 5 ช่วยเหลือประชาชน พื้นที่ บ้านยางท่าแจ้ง และ บ้านเขื่อน ต.ยางท่าแจ้ง อ.โกสุมพิสัย จ.มหาสารคาม
สำนักงานพัฒนาและบำรุงรักษาทางน้ำที่ 6 ลงพื้นที่ช่วยเหลือผู้ประสบอุทกภัย ส่งมอบถุงยังชีพพร้อมน้ำดื่ม พื้นที่ ม.8 และ ม.7 ต.อิปัน อ.พระแสง จ.สุราษฎร์ธานี
ทั้งนี้ กรมเจ้าท่าได้เตรียมพร้อมเรือพระราชทาน เรือท้องแบน รถ และกำลังเจ้าหน้าที่ เข้าช่วยเหลือได้อย่างทันที ที่ได้รับการร้องขอจากหน่วยงานในจังหวัด หรือได้รับแจ้งจากผู้ที่ประสบอุทกภัยโดยตรง พร้อมร่วมประชุมวางแผนประเมินสถานการณ์ฯ กับหน่วยงานที่เกี่ยวข้องในพื้นที่อย่างต่อเนื่อง ทั้งในส่วนกลาง ส่วนภูมิภาคและปริมณฑล พร้อมออกประกาศให้ระมัดระวังในการเดินเรือ กรณีมีคลื่นลมแรง กรมเจ้าท่า และหน่วยงานภายใต้สังกัดกระทรวงคมนาคม ขอเป็นกำลังใจให้กับผู้ประสบอุทกภัยทุกท่าน และพร้อมให้การช่วยเหลือผู้ประสบภัยทั่วประเทศ ขอให้ประชาชนติดตามสถานการณ์น้ำ การพยากรณ์อากาศ พร้อมรับข่าวสารอย่างต่อเนื่อง หากพบเห็นความไม่ปลอดภัยทางน้ำ สามารถโทรแจ้งได้ที่ หมายเลข 02 – 6394782 หรือ สายด่วนกรมเจ้าท่า 1199 ได้ตลอด 24 ชั่วโมง
วันศุกร์ที่ 28 ตุลาคม 2565
โฆษกรัฐบาลเผย แม้ไทยได้รับผลกระทบ COVID-19 ส่งผลให้เศรษฐกิจไทยหดตัวรุนแรงในปี 2563 แต่ในปี 2564 ปรับตัวดีขึ้นตามภาวะเศรษฐกิจที่ฟื้นตัว
โฆษกรัฐบาลเผย แม้ไทยได้รับผลกระทบ COVID-19 ส่งผลให้เศรษฐกิจไทยหดตัวรุนแรงในปี 2563 แต่ในปี 2564 ปรับตัวดีขึ้นตามภาวะเศรษฐกิจที่ฟื้นตัว ช่วงครึ่งแรกของปี 2565 เศรษฐกิจไทยมีการขยายตัวต่อเนื่องที่ร้อยละ 2.4
วันที่ 28 ตุลาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า สำนักงานสภาพัฒนาการเศรษฐกิจและสังคมแห่งชาติ (สศช.) ระบุถึงผลกระทบของ COVID-19 ส่งผลให้เศรษฐกิจของไทยหดตัวรุนแรง โดยปี 2563 หดตัวถึงร้อยละ 6.2 ขณะที่สถานการณ์เศรษฐกิจของประเทศไทยในปี 2562 ขยายตัวร้อยละ 2.2 ชะลอตัวลงจากร้อยละ 4.2 ในปีก่อนหน้า โดยเป็นผลมาจากการชะลอตัวลงของเศรษฐกิจโลก อันเนื่องมาจากมาตรการกีดกันทางการค้าของประเทศเศรษฐกิจหลักโดยเฉพาะสหรัฐฯ และจีน และในปี 2563-2564 เกิดการแพร่ระบาดของโรคโควิด-19 ซึ่งส่งผลกระทบอย่างรุนแรงต่อเศรษฐกิจทั่วโลก รวมถึงเศรษฐกิจไทย
ทั้งนี้ รัฐบาลได้มีการดำเนินมาตรการเพื่อลดผลกระทบและเยียวยาผู้ที่ได้ผลกระทบจากการแพร่ระบาด อาทิ โครงการเราชนะ โครงการ ม. 33 เรารักกัน และโครงการเยียวยานายจ้างและผู้ประกันตนมาตรา 33 ในกิจการที่ได้รับผลกระทบจากมาตรการของรัฐ รวมถึงการออกพระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมฯ วงเงินไม่เกิน 1 ล้านล้านบาท และพระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคมฯ เพิ่มเติม พ.ศ. 2564 วงเงินไม่เกิน 5 แสนล้านบาท เพื่อช่วยเหลือ เยียวยา และชดเชยให้แก่ประชาชนซึ่งได้รับผลกระทบจากการระบาดของโรค รวมทั้งมาตรการต่าง ๆ ซึ่งมีส่วนสำคัญยิ่งในการฟื้นฟูเศรษฐกิจภายในประเทศให้ปรับตัวดีขึ้น
ทั้งนี้ ช่วงครึ่งหลังของปี 2564 สถานการณ์การแพร่ระบาดเริ่มลดระดับความรุนแรงลง มีการกระจายวัคซีนให้กับประชาชนอย่างต่อเนื่อง และแนวโน้มเศรษฐกิจโลกที่ปรับตัวดีขึ้น ส่งผลให้เศรษฐกิจไทยในปี 2564 กลับมาขยายตัวที่ร้อยละ 1.5 ปรับตัวดีขึ้นจากการหดตัวร้อยละ 6.2 ในปี 2563 อัตราการว่างงานปรับลดลงมาอยู่ที่ร้อยละ 1.6 ในไตรมาสสุดท้ายของปี 2564 จากร้อยละ 1.9 ในไตรมาสเดียวกันของปีก่อน
“สศช. ยังระบุด้วยว่า เศรษฐกิจไทย ช่วงครึ่งแรกของปี 2565 ยังคงได้รับแรงส่งจากการฟื้นตัวของเศรษฐกิจจากปีก่อน ส่งผลให้เศรษฐกิจไทยมีการขยายตัวอย่างต่อเนื่องที่ร้อยละ 2.3 และร้อยละ 2.5 ในไตรมาสแรกและไตรมาสที่สองตามลำดับ สอดคล้องกับการฟื้นตัวของตลาดแรงงาน โดยอัตราการว่างงานในไตรมาสที่ 2 อยู่ที่ร้อยละ 1.4 ต่ำสุดนับตั้งแต่มีการแพร่ระบาด” นายอนุชาฯ กล่าว
วันจันทร์ที่ 29 สิงหาคม 2565
บีโอไอ จัดงานสัมมนาประชาสัมพันธ์  "มาตรการ Long-Term Resident (LTR) Visa" เพื่อเผยแพร่ข้อมูลโครงการและให้คำปรึกษาแก่ชาวต่างชาติในภูเก็ตและจังหวัดใกล้เคียง
นายนฤตม์ เทอดสถีรศักดิ์ รองเลขาธิการคณะกรรมการส่งเสริมการลงทุน (บีโอไอ) กล่าวเปิดงานสัมมนาประชาสัมพันธ์  "มาตรการ Long-Term Resident (LTR) Visa" ณ โรงแรมโบ๊ทลากูน รีสอร์ท จังหวัดภูเก็ต
เมื่อวันที่ 26 สิงหาคม 2565 นายนฤตม์ เทอดสถีรศักดิ์ รองเลขาธิการคณะกรรมการส่งเสริมการลงทุน (บีโอไอ) ได้กล่าวเปิดงานสัมมนาประชาสัมพันธ์ "มาตรการ Long-Term Resident (LTR) Visa" จัดโดยสำนักงานคณะกรรมการส่งเสริมการลงทุน (บีโอไอ) ณ โรงแรมโบ๊ทลากูน รีสอร์ท จังหวัดภูเก็ต เพื่อเผยแพร่ข้อมูลโครงการและให้คำปรึกษาแก่ชาวต่างชาติในภูเก็ตและจังหวัดใกล้เคียงที่สนใจ ซึ่งเป็นพื้นที่เป้าหมายหลักของมาตรการ LTR วีซ่าชนิดพิเศษที่บีโอไอจะเปิดให้บริการตั้งแต่วันที่ 1 กันยายนนี้ ภายใต้มาตรการกระตุ้นเศรษฐกิจและการลงทุน โดยการดึงดูดชาวต่างชาติที่มีศักยภาพสูงสู่ประเทศไทยทั้งนี้ ได้รับเกียรติจากนายพิเชษฐ์ ปาณะพงศ์ รองผู้ว่าราชการจังหวัดภูเก็ต กล่าวต้อนรับในงานสัมมนา และนายธนูศักดิ์ พึ่งเดช ประธานหอการค้าจังหวัดภูเก็ต เข้าร่วมงานด้วย
วันอังคารที่ 18 ตุลาคม 2565
ฉลุย! 11 โรงงานไก่ไทยส่งออกไก่ไปซาอุฯ ได้แล้วทุกชิ้นส่วน สร้างรายได้เข้าประเทศต่อเนื่อง
.....
กระทรวงพาณิชย์ เผยข่าวดีหลังองค์การอาหารและยาซาอุดีอาระเบีย (SFDA) ได้แก้ไขข้อมูลบนเว็บไซต์ที่อนุญาตให้โรงงานไก่ไทย 11 โรงงาน สามารถส่งออกไก่สด ไก่แปรรูป ไก่ปรุงสุก เข้าประเทศซาอุดีอาระเบียได้อย่างครบถ้วน ทุกด่านทั่วประเทศ โดยมีผลตั้งแต่ 11 ต.ค. 65 เป็นต้นมา
.
นับเป็นอีกหนึ่งความสำเร็จของรัฐบาลในการเร่งแก้ปัญหาการส่งออกชิ้นส่วนไก่ไปซาอุฯ ซึ่งเป็นหนึ่งในตลาดส่งออกที่สำคัญของไทย ที่จะช่วยเพิ่มมูลค่าและทำรายได้เข้าประเทศให้มากขึ้น
.
และขณะนี้ไทยได้ยื่นรายชื่อโรงงานชำแหละเนื้อไก่อีก 27 โรงงานกับทาง SFDA เพื่อการตรวจโรงงานต่อไป เช่นเดียวเนื้อสัตว์ชนิดอื่นอย่างเนื้อวัว เนื้อแพะ ที่ในอนาคตจะมีโอกาสส่งออกได้มากขึ้น โดยอยู่ระหว่างการประสานงานจากทั้ง 2 ประเทศ
#ไทยคู่ฟ้า#สื่อสารรัฐบาลไทย
-------------------
วันอาทิตย์ที่ 25 กันยายน 2565
รองโฆษกรัฐบาล เชิญชวนลดการกินเค็มในทุกเมนูเจ เพื่อสุขภาพที่ดีตลอดช่วงเทศกาลกินเจ
รองโฆษกรัฐบาล เชิญชวนลดการกินเค็มในทุกเมนูเจ เพื่อสุขภาพที่ดีตลอดช่วงเทศกาลกินเจ
น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวถึงเทศกาลกินเจ ประจำปี 2565 ที่เริ่มตั้งแต่วันนี้ (25 กันยายน 2565) ถึงวันที่ 4 ตุลาคม 2565 ว่า รัฐบาลสนับสนุนกิจกรรมและเทศกาลต่าง ๆ ที่ส่งเสริมประชาชนให้มีสุขภาพดี และเนื่องในเทศกาลกินเจ ประจำปี 2565 ที่ประชาชนทั่วประเทศไทยนิยมร่วมกินเจนั้น จึงขอชวนเชิญลดการกินเค็มในทุกเมนูเจเพื่อสุขภาพที่ดีตลอดช่วงเทศกาลกินเจและรับประทานอาหารให้ได้สารอาหาร 5 หมู่ครบถ้วน
น.ส.ทิพานัน กล่าวว่า องค์การอนามัยโลก หรือ WHO ได้ประกาศเป้าหมายลดการบริโภคโซเดียมทั่วโลกลงให้ได้ 30% ภายในปี 2568 พร้อมทั้งแนะนำให้ประชากรบริโภคโซเดียมไม่เกิน 2,300 มก.ต่อวัน สำหรับประเทศไทยนั้น เพื่อช่วยลดอัตราเสี่ยงต่อการเกิดโรคหัวใจและหลอดเลือดลงได้ถึง 20% เครือข่ายลดบริโภคเค็ม กรมควบคุมโรค กระทรวงสาธารณสุข และภาคีเครือข่ายจึงได้ขับเคลื่อนยุทธศาสตร์ “ลดการบริโภคเกลือโซเดียม” มุ่งเป้าสร้างพฤติกรรมบริโภคโซเดียมของคนไทยให้ไม่เกิน 700-800 มก.ต่อมื้ออาหาร ซึ่งจะทำให้เป้าหมายของประเทศไทยสำเร็จตามเป้าหมายของ WHO ด้วยที่จะลดพฤติกรรมการบริโภคโซเดียมของคนไทยลง 30% ภายในปี 2568
“สำหรับเทศกาลกินเจปีนี้ เพื่อป้องกันปัญหาจากการกินเค็มที่มากเกินไปที่จะส่งผลให้เกิดภาวะความดันโลหิตสูง กล้ามเนื้อหัวใจหนา เกิดการสะสมของพังผืดในกล้ามเนื้อหัวใจ ไต และหลอดเลือด จึงขอเชิญชวนลดการบริโภคเกลือโซเดียม โดยเน้นเมนูลดโซเดียม สังเกตฉลากคำเตือนและปริมาณโซเดียมที่ฉลากบรรจุภัณฑ์ และบริโภคโซเดียมไม่เกิน 700-800 มก.ต่อมื้ออาหาร และรับประทานอาหารให้ครบ 5 หมู่โดยเน้นถั่วเหลือง เต้าหู้เพื่อทดแทนโปรตีนจากเนื้อสัตว์” น.ส.ทิพานัน กล่าว
วันจันทร์ที่ 31 ตุลาคม 2565
วธ. จัดพิธีสวดพระพุทธมนต์ถวายพระราชกุศลพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และทอดผ้าป่าสมทบทุนโครงการทุนเล่าเรียนหลวงสำหรับพระสงฆ์ไทย
วธ. จัดพิธีสวดพระพุทธมนต์ถวายพระราชกุศลพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และทอดผ้าป่าสมทบทุนโครงการทุนเล่าเรียนหลวงสำหรับพระสงฆ์ไทย
วธ. จัดพิธีสวดพระพุทธมนต์ถวายพระราชกุศลพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และทอดผ้าป่าสมทบทุนโครงการทุนเล่าเรียนหลวงสำหรับพระสงฆ์ไทย
วันจันทร์ที่ 31 ตุลาคม 2565 เวลา 14.00 น. นายอิทธิพล คุณปลื้ม รัฐมนตรีว่าการกระทรวงวัฒนธรรมเป็นประธานในพิธีสวดพระพุทธมนต์และทอดผ้าป่าสมทบทุนโครงการทุนเล่าเรียนหลวงสำหรับพระสงฆ์ไทย ถวายพระราชกุศลพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในวันคล้ายวันสวรรคต 13 ตุลาคม 2565 พร้อมด้วยนางยุพา ทวีวัฒนะกิจบวร ปลัดกระทรวงวัฒนธรรม ผู้บริหารกระทรวงวัฒนธรรม ข้าราชการ เจ้าหน้าที่กระทรวงวัฒนธรรม และประชาชนเข้าร่วมงาน ณ วัดพระเชตุพนวิมลมังคลาราม เขตพระนคร กรุงเทพมหานคร
นายอิทธิพล คุณปลื้ม กล่าวว่า พระบาทสมเด็จพระเจ้าอยู่หัวทรงพระกรุณาโปรดเกล้าโปรดกระหม่อม พระราชทานผ้าไตร เพื่อนำไปประกอบพิธีทอดผ้าป่าสมทบทุนโครงการทุนเล่าเรียนหลวงสำหรับพระสงฆ์ไทย โดยกระทรวงวัฒนธรรมร่วมกับวัดพระเชตุพนวิมลมังคลารามจัดพิธีสวดพระพุทธมนต์และทอดผ้าป่าสมทบทุนโครงการทุนเล่าเรียนหลวงสำหรับพระสงฆ์ไทย เพื่อเป็นการถวายพระราชกุศลอุทิศถวายเนื่องในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ผู้พระราชทานก่อตั้งโครงการทุนเล่าเรียนหลวงสำหรับพระสงฆ์ไทย เพื่อนำรายได้สมทบทุนสนับสนุนการดำเนินงานโครงการทุนเล่าเรียนหลวงสำหรับพระสงฆ์ไทย ตามที่มหาเถรสมาคมมีมติเมื่อวันที่ 30 กรกฎาคม 2562 อันเป็นการสืบสานพระราชปณิธานในการส่งเสริมการศึกษาพระปริยัติธรรมของพระสงฆ์ไทย และแสดงออกถึงความจงรักภักดีและน้อมสำนึกในพระมหากรุณาธิคุณอย่างหาที่สุดมิได้ที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงปฏิบัติพระราชกรณียกิจนานัปการในการบำบัดทุกข์ บำรุงสุข เพื่อให้ประชาชนของพระองค์มีความอยู่ดีกินดี มีคุณภาพชีวิตที่ดีขึ้น อีกทั้งยังเป็นการส่งเสริมให้ศาสนิกชนทุกคนได้ร่วมรำลึกถึงพระบรมราโชวาท น้อมนำมาปรับใช้ในการดำเนินชีวิตประจำวัน มีจิตอาสา เสียสละ มุ่งสู่ประโยชน์ส่วนรวม ช่วยเหลือกันและกัน อยู่ร่วมกันอย่างสามัคคี
วันศุกร์ที่ 7 ตุลาคม 2565
กสทช. จับมือ 3 ค่ายมือถือ AIS TRUE DTAC ยืดเวลาชำระบิล – ขยายวันใช้งาน ช่วยผู้ประสบภัยน้ำท่วม
.....
สำนักงาน กสทช. ร่วมกับ AIS TRUE และ DTAC ร่วมกันส่งกำลังใจและลดผลกระทบให้กับผู้ประสบภัยน้ำท่วมที่ได้รับผลกระทบจากพายุโนรู เพื่อให้ประชาชนสามารถติดต่อสื่อสารได้อย่างต่อเนื่อง
.
ซึ่งผู้ให้บริการเครือข่ายทั้ง 3 ค่าย จะไม่ตัดสายลูกค้าในพื้นที่ประสบภัย พร้อมขยายระยะเวลาชำระค่าบริการสำหรับลูกค้ารายเดือน และขยายวันการใช้งานสำหรับลูกค้าเติมเงิน เป็นเวลา 1 รอบบิล พร้อมกำชับให้ผู้ประกอบการโทรศัพท์เคลื่อนที่ทุกรายจัดทีมดูแลสัญญาณ สถานีฐาน ทีมซ่อมบำรุง เพื่อให้ประชาชนในพื้นที่น้ำท่วมสามารถใช้งานได้อย่างมีประสิทธิภาพ
#ไทยคู่ฟ้า#สื่อสารรัฐบาลไทย
-------------------
วันพุธที่ 12 ตุลาคม 2565
โฆษกรัฐบาลเผย นายกรัฐมนตรีและคณะ เตรียมลงพื้นที่ตรวจติดตามสถานการณ์น้ำท่วม จ.นนทบุรี พรุ่งนี้ (13 ต.ค. 65)
โฆษกรัฐบาลเผย นายกรัฐมนตรีและคณะ เตรียมลงพื้นที่ตรวจติดตามสถานการณ์น้ำท่วม จ.นนทบุรี พรุ่งนี้ (13 ต.ค. 65)
วันที่ 12 ตุลาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า ในช่วงเช้าวันพรุ่งนี้ (พฤหัสบดีที่ 13 ตุลาคม 2565) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีกำหนดการเตรียมลงพื้นที่ตรวจติดตามสถานการณ์น้ำท่วม ณ จังหวัดนนทบุรี ซึ่งพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายสุชาติ ชมกลิ่น รัฐมนตรีว่าการกระทรวงแรงงาน และ พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม จะร่วมคณะตรวจติดตามสถานการณ์ฯ ด้วย ดังนี้
เวลาประมาณ 09.00 น. นายกรัฐมนตรีจะตรวจติดตามสถานการณ์น้ำท่วม จ.นนทบุรี ณ วัดเขมาภิรตารามราชวรมหาวิหาร ต.สวนใหญ่ อ.เมืองนนทบุรี จ.นนทบุรี จากนั้น นายกรัฐมนตรีจะไปตรวจติดตามสถานการณ์น้ำท่วม ที่วัดแสงสิริธรรม ต.ท่าอิฐ อ.ปากเกร็ด จ.นนทบุรี
“การลงพื้นที่ จ.นนทบุรีในวันพรุ่งนี้ นายกรัฐมนตรีจะติดตามการแก้ไขปัญหาน้ำท่วมของหน่วยงานที่เกี่ยวข้อง รวมทั้งติดตามการให้ความช่วยเหลือ บรรเทาความเดือดร้อนพี่น้องประชาชนและผู้ประกอบการในพื้นที่ ซึ่งนายกรัฐมนตรีได้ติดตามสถานการณ์มาโดยตลอดพร้อมกำชับให้หน่วยงานเร่งดำเนินการลดผลกระทบประชาชนให้ได้มากที่สุด” นายอนุชาฯ กล่าว.
วันอังคารที่ 11 ตุลาคม 2565
12 ต.ค. นี้ นายกฯ นัดประชุมกำหนดมาตรการเร่งด่วน “แก้ปัญหายาเสพติด - อาวุธปืน” อย่างจริงจัง ตรงจุด
.....
ชวนติดตามการประชุมกำหนดมาตรการเร่งด่วนในการแก้ไขปัญหายาเสพติดและอาวุธปืน ที่นายกรัฐมนตรีจะเป็นประธานการประชุมในวันที่ 12 ต.ค. 65 เพื่อเร่งแก้ปัญหาการครอบครองอาวุธปืน ยาเสพติด พร้อมหาแนวทางป้องกันเหตุร้ายแรงที่อาจเกิดขึ้นในอนาคต
.
ผู้เข้าร่วมการประชุม ประกอบด้วย รองนายกรัฐมนตรี - รัฐมนตรีที่เกี่ยวข้อง อัยการสูงสุด ศาล ผู้บัญชาการตำรวจแห่งชาติ ผู้ว่าราชการกรุงเทพมหานคร ที่จะมาร่วมแก้ปัญหาให้ตรงจุดและสอดคล้องกับปัญหาในปัจจุบัน
.
โดยที่ประชุมจะมีการพิจารณามาตรการป้องกัน แก้ไข และปราบปรามการกระทำความผิดที่เกี่ยวข้องกับยาเสพติดและอาวุธปืน/ การบำบัดฟื้นฟูผู้กระทำความผิด/ การป้องกันและแก้ไขปัญหาด้านสุขภาพจิต ฯลฯ
.
อ่านเพิ่มเติม คลิกhttps://www.thaigov.go.th/news/contents/details/60316
#ไทยคู่ฟ้า#สื่อสารรัฐบาลไทย
-------------------
วันจันทร์ที่ 19 กันยายน 2565
นายชยธรรม์ พรหมศร ปลัดกระทรวงคมนาคม กล่าวปิดการประชุมคณะทำงานด้านการขนส่งของเอเปค ครั้งที่ 52
เมื่อวันที่ 16 กันยายน 2565 ณ โรงแรมพูลแมน คิงเพาเวอร์ กรุงเทพฯ
นายชยธรรม์ พรหมศร ปลัดกระทรวงคมนาคม กล่าวปิดการประชุมคณะทำงานด้านการขนส่งของเอเปค ครั้งที่ 52 (the 52nd APEC Transportation Working Group: TPTWG52) เมื่อวันที่ 16 กันยายน 2565 ณ โรงแรมพูลแมน คิงเพาเวอร์ กรุงเทพฯ
กระทรวงคมนาคมเป็นเจ้าภาพจัดการประชุมคณะทำงานด้านการขนส่งของเอเปค ครั้งที่ 52 (the 52nd APEC Transportation Working Group: TPTWG52) ระหว่างวันที่ 14 - 16 กันยายน 2565 โดยมีสมาชิกเขตเศรษฐกิจเอเปคเข้าร่วมประชุมทั้งรูปแบบ Online และ Onsite ภายใต้เป้าหมายหลัก “การขนส่งที่ไร้รอยต่อ อัจฉริยะ และยั่งยืน” (Seamless, Smart and Sustainable Transportation)
ปลัดกระทรวงคมนาคม กล่าวว่า การประชุมคณะทำงานด้านการขนส่งของเอเปค ครั้งที่ 52 เป็นเวทีสำคัญในการหารือและแลกเปลี่ยนประสบการณ์และความคิดเห็นร่วมกันระหว่างกลุ่มผู้เชี่ยวชาญทั้ง 4 สาขา คือ กลุ่มผู้เชี่ยวชาญด้านการขนส่งทางอากาศ กลุ่มผู้เชี่ยวชาญด้านการขนส่งต่อเนื่องหลายรูปแบบและระบบขนส่งอัจฉริยะ กลุ่มผู้เชี่ยวชาญด้านการขนส่งทางบก และกลุ่มผู้เชี่ยวชาญด้านการขนส่งทางน้ำ เพื่อส่งเสริมความเชื่อมโยงด้านโครงสร้างพื้นฐานทั้งในมิติบก น้ำ ราง และอากาศ เสริมสร้างความยืดหยุ่นของห่วงโซ่อุปทานและโอกาสในการเติบโตและฟื้นตัวทางเศรษฐกิจในยุคหลังการแพร่ระบาดของโรคโควิด-19
ทั้งนี้ ที่ประชุมได้รับรองแผนยุทธศาสตร์ด้านการขนส่งของเอเปค ปี พ.ศ. 2565 - 2568 (TPTWG Strategic Action Plan 2022-2025) ซึ่งจะเป็นกรอบการทำงานและแนวทางในการพัฒนาแผนงานประจำปีและกิจกรรมของกลุ่มผู้เชี่ยวชาญใน 4 สาขา รวมถึงโครงการต่าง ๆ ในกรอบเอเปคด้านการขนส่ง กำหนดทิศทางด้านการพัฒนาในอนาคต เพื่อบรรลุตามวิสัยทัศน์ปุตราจายาภายใต้กรอบเอเปค ปี ค.ศ. 2040 ที่มุ่งสร้างเขตเศรษฐกิจเอเชียแปซิฟิกที่เปิดกว้าง มีพลวัต ยืดหยุ่น และสันติสุข เพื่อความยั่งยืนแก่ประชาชน
วันอังคารที่ 25 ตุลาคม 2565
ครม.เห็นชอบกำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่ตำบลปากคลอง ตำบลชุมโค ตำบลบางสน และตำบลสะพลี อำเภอปะทิว จังหวัดชุมพร หลังมีแนวโน้มเสื่อมโทรมเพิ่มมากขึ้น
ครม.เห็นชอบกำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่ตำบลปากคลอง ตำบลชุมโค ตำบลบางสน และตำบลสะพลี อำเภอปะทิว จังหวัดชุมพร หลังมีแนวโน้มเสื่อมโทรมเพิ่มมากขึ้น
วันที่ 25 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.) เห็นชอบร่างประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่ตำบลปากคลอง ตำบลชุมโค ตำบลบางสน และตำบลสะพลี อำเภอปะทิว จังหวัดชุมพร พ.ศ. …. ตามที่สำนักงานคณะกรรมการกฤษฎีกาตรวจพิจารณาแล้ว เพื่อรักษาคุณภาพของทรัพยากรธรรมชาติและสิ่งแวดล้อมในพื้นที่ชายฝั่งทะเลที่มีเอกลักษณ์ด้านกายภาพเป็นการเฉพาะ ซึ่งเป็นแหล่งอาศัย แหล่งอาหารของสัตว์หายาก รวมทั้งเป็นแหล่งท่องเที่ยวที่สำคัญ โดยในปัจจุบันมีแนวโน้มเสื่อมโทรมเพิ่มมากขึ้น จำเป็นต้องกำหนดมาตรการคุ้มครองเพื่อป้องกันการเสื่อมโทรมในพื้นที่ดังกล่าว
สำหรับมาตรการคุ้มครองที่สำคัญ เช่น บริเวณที่ 1 พื้นที่ชายหาดที่อยู่ในท้องที่ดังกล่าวและทะเลที่อยู่ถัดออกไปจากชายหาด ซึ่งวัดจากแนวชายฝั่งออกไปในทะเลจนสุดเขตระยะ 5,400 เมตร จะห้ามทำการประมงโดยใช้เครื่องมือต่างๆ รวมทั้งห้ามก่อสร้างอาคารทุกชนิด บริเวณที่ 2 พื้นที่แนวสันทราย จะห้ามขุด ถม หรือเปลี่ยนแปลงสภาพธรรมชาติของพื้นที่บริเวณแนวสันทราย บริเวณที่ 3 พื้นที่ภายในเขตท้องที่ดังกล่าว รวมทั้งพื้นที่เกาะต่างๆ ที่อยู่แนวเขตพื้นที่ควบคุมการใช้เครื่องมือทำการประมง จะห้ามก่อสร้างอาคารทุกชนิดในพื้นที่ที่วัดจากแนวชายฝั่งทะเลเข้าไปในแผ่นดินเป็นระยะ 20 เมตร เป็นต้น
นอกจากนี้ครม.ยังเห็นควรให้กระทรวงทรัพยากรธรรมชาติและสิ่งแวดล้อมดำเนินการปรับปรุงมาตรการคุ้มครองสิ่งแวดล้อมตามร่างประกาศในเรื่องนี้ เพื่อไม่ให้มีความทับซ้อนหรือขัดแย้งกับร่างประกาศกำหนดเขตพื้นที่ตำบลชุมโค อำเภอปะทิว จังหวัดชุมพร เป็นพื้นที่ใช้มาตรการในการป้องกันการกัดเซาะชายฝั่ง พ.ศ. .... ซึ่งเป็นกฎหมายเฉพาะ และอยู่ระหว่างเสนอครม.ก่อนที่ร่างกฎกระทรวงดังกล่าวจะมีผลใช้บังคับต่อไป
วันพุธที่ 2 พฤศจิกายน 2565
ผลสำเร็จ 3 โครงการกระตุ้นกำลังซื้อในประเทศ ปี 65 ระยะที่ 2 มียอดใช้จ่ายรวม 4.26 หมื่น ลบ.
.....
ผลสำเร็จ 3 โครงการกระตุ้นกำลังซื้อในประเทศ ปี 65 ระยะที่ 2 มียอดใช้จ่ายรวม 4.26 หมื่น ลบ.
.
กระทรวงการคลัง เผยตัวเลขการใช้จ่ายตามมาตรการรักษาระดับการบริโภคภายในประเทศ ปี 2565 ระยะที่ 2 มีผู้ใช้สิทธิสะสมรวมทั้ง 3 โครงการ ตั้งแต่ 1 ก.ย. - 31 ต.ค. 65 จำนวน 38.27 ล้านคน และมียอดใช้จ่ายสะสมรวมทั้งสิ้น 42,638.7 ล้านบาท โดยสรุปผลการใช้จ่ายได้ ดังนี้
.
โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5
มีผู้ใช้สิทธิ 13.17 ล้านคน และมียอดใช้จ่ายสะสม 5,185.6 ล้านบาท
โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3
มีผู้ใช้สิทธิ 1.08 ล้านคน และมียอดใช้จ่ายสะสม 394.5 ล้านบาท
โครงการคนละครึ่ง ระยะที่ 5
มีผู้ใช้สิทธิ 24.02 ล้านคน และมียอดใช้จ่ายรวม 37,058.6 ล้านบาท
แบ่งเป็นเงินที่ประชาชนจ่ายจำนวน 18,879.6 ล้านบาท และเงินที่รัฐร่วมจ่ายจำนวน 18,179 ล้านบาท
.
สำหรับยอดใช้จ่ายสะสมแบ่งตามประเภทร้านค้า ได้แก่ ร้านอาหารและเครื่องดื่ม 15,442.0 ล้านบาท ร้านธงฟ้า 7,498.8 ล้านบาท ร้าน OTOP 1,788.5 ล้านบาท ร้านค้าทั่วไป 11,680.2 ล้านบาท ร้านบริการ 602.1 ล้านบาท และกิจการขนส่งสาธารณะ 47.0 ล้านบาท มีผู้ประกอบการร้านค้าเข้าร่วมโครงการฯ ทั้งสิ้น 9.72 แสนราย โดยเป็นผู้ประกอบการรายใหม่จำนวน 2.33 หมื่นราย
.
ซึ่งผลจากโครงการดังกล่าว ช่วยให้ผลิตภัณฑ์มวลรวมในประเทศ (Gross Domestic Product: GDP) ทั้งปี 65 เพิ่มขึ้น 0.12% ต่อปี และการบริโภคภาคเอกชนทั้งปี 65 เพิ่มขึ้น 0.58% ต่อปี เมื่อเปรียบเทียบกับกรณีไม่มีการดำเนินโครงการทั้ง 3 โครงการ
.
แสดงให้เห็นถึงความสำเร็จของมาตรการ ที่ช่วยลดภาระค่าใช้จ่ายให้แก่ประชาชน เพิ่มรายได้ให้แก่ผู้ประกอบการร้านค้ารายย่อย รักษาระดับการบริโภคภายในประเทศ และสนับสนุนการขยายตัวของเศรษฐกิจไทยในระยะต่อไป
#ไทยคู่ฟ้า#สื่อสารรัฐบาลไทย
-------------------
วันอังคารที่ 30 สิงหาคม 2565
รองปลัดภานุวัฒน์ฯ ให้การต้อนรับและร่วมหารือกับ รัฐมนตรีช่วยว่าการกระทรวงอุตสาหกรรม เทคโนโลยีชั้นสูงอาร์เมเนีย
รองปลัดภานุวัฒน์ฯ ให้การต้อนรับและร่วมหารือกับรัฐมนตรีช่วยว่าการกระทรวงอุตสาหกรรมเทคโนโลยีชั้นสูงอาร์เมเนีย
วันนี้ (30 สิงหาคม 2565) นายภานุวัฒน์ ตริยางกูรศรี รองปลัดกระทรวงอุตสาหกรรม ให้การต้อนรับ นาย Gevorg Mantashyan รัฐมนตรีช่วยว่าการกระทรวงอุตสาหกรรมเทคโนโลยีชั้นสูงอาร์เมเนีย และคณะ ในโอกาสเข้าพบและร่วมหารือในประเด็นเกี่ยวกับการพัฒนาความร่วมมือด้านเทคโนโลยีกับประเทศไทย การพัฒนาระบบนิเวศทางธุรกิจสำหรับบริษัทสตาร์ทอัพ (startup ecosystem) การพัฒนาเศรษฐกิจให้เป็นระบบดิจิทัล และวิศวกรรมอวกาศ โดยมีผู้แทนหน่วยงานที่เกี่ยวข้อง ประกอบด้วย สำนักงานเศรษฐกิจอุตสาหกรรม กรมโรงงานอุตสาหกรรม กรมส่งเสริมอุตสาหกรรม และ สำนักงานปลัดกระทรวงอุตสาหกรรม เข้าร่วมหารือ ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม
ทั้งนี้ นาย Gevorg Mantashyan รัฐมนตรีช่วยว่าการกระทรวงอุตสาหกรรมเทคโนโลยีชั้นสูงอาร์เมเนีย และคณะ ได้มาเยือนประเทศไทยเพื่อเข้าร่วมการประชุม UN ESCAP Committee on Informations Technology, Science, Technology and Innovation สมัยที่ 4 ระหว่างวันที่ 30 สิงหาคม – 1 กันยายน 2565.